Kommissionens forordning (EF) nr. 2267/2000

af 12. oktober 2000

om fastsættelse for produktionsåret 1999/2000 af produktionsafgifterne og koefficienten for beregning af tillægsafgiften for sukker

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2038/1999 af 13. september 1999 om den fælles markedsordning for sukker(1), senest ændret ved Kommissionens forordning (EF) nr. 1527/2000(2), særlig artikel 33, stk. 8, og artikel 34, stk. 5, og

ud fra følgende betragtninger:

(1) I henhold til artikel 7, stk. 1, i Kommissionens forordning (EØF) nr. 1443/82 af 8. juni 1982 om gennemførelsesbestemmelser for kvotaordninger for sukker(3), senest ændret ved forordning (EF) nr. 392/94(4), skal der inden den 15. oktober fastsættes basisproduktionsafgifter, B-afgifter samt i givet fald den i artikel 34, stk. 2, i forordning (EF) nr. 2038/1999 omhandlede koefficient for sukker, isoglucose og inulinsirup for det foregående produktionsår.

(2) Ved Kommissionens forordning (EF) nr. 1944/1999(5) blev det i artikel 33, stk. 4, første led, i forordning (EF) nr. 2038/1999 omhandlede maksimumsbeløb for produktionsåret 1999/2000 sat til 37,5 % af interventionsprisen for hvidt sukker.

(3) Med henblik på bestemmelse af produktionsafgifterne for produktionsåret 1999/2000 fører det anslåede samlede tab, der er konstateret i overensstemmelse med artikel 33, stk. 1 og 2, i forordning (EF) nr. 2038/1999, til fastsættelse af de maksimumsbeløb, der er omhandlet i artikel 33 i nævnte forordning, alt efter tilfældet justeret i overensstemmelse med forordning (EF) nr. 1944/1999.

(4) Efter artikel 34, stk. 1, i forordning (EF) nr. 2038/1999 opkræves der hos fabrikanterne en tillægsafgift, når det samlede tab, der er konstateret i henhold til artikel 33, stk. 1 og 2, i nævnte forordning, ikke fuldt ud dækkes af provenuet af produktionsafgiften. For produktionsåret 1999/2000 udgør det samlede udækkede tab 146221038 EUR. Den i nævnte forordning artikel 34, stk. 2, omhandlede koefficient bør derfor fastsættes til 0,18506, idet denne koefficient for Fællesskabet repræsenterer forholdet mellem det i henhold til artikel 33, stk. 1 og 2, konstaterede samlede tab for produktionsåret 1999/2000 og provenuet af basisproduktionsafgiften og B-afgiften for det pågældende produktionsår, idet dette forhold nedsættes med 1.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

Produktionsafgifterne for sukker fastsættes for produktionsåret 1999/2000 til:

a) 1,2638 EUR/100 kg hvidt sukker som basisproduktionsafgift for A-sukker og B-sukker

b) 23,6963 EUR/100 kg hvidt sukker som B-afgift for B-sukker

c) 0,5330 EUR/100 kg tørstof som basisproduktionsafgift for A-isoglucose og B-isoglucose

d) 9,9425 EUR/100 kg tørstof som B-afgift for B-isoglucose

e) 1,2638 EUR/100 kg tørstofækvivalent - sukker/isoglucose som basisproduktionsafgift for A- og B-inulinsirup

f) 23,6963 EUR/100 kg tørstofækvivalent - sukker/isoglucose som B-afgiften for B-inulinsirup.

Artikel 2

Den i artikel 34, stk. 2, i forordning (EF) nr. 2038/1999 omhandlede koefficient fastsættes for produktionsåret 1999/2000 til 0,18506.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. oktober 2000.

På Kommissionens vegne

Franz Fischler

Medlem af Kommissionen

(1) EFT L 252 af 25.9.1999, s. 1.

(2) EFT L 175 af 14.7.2000, s. 59.

(3) EFT L 158 af 9.6.1982, s. 17.

(4) EFT L 53 af 24.2.1994, s. 7.

(5) EFT L 241 af 11.9.1999, s. 13.